รู้จัก เจอโรม พาวเวลล์ บุคคลที่มีอิทธิพลต่อ มูลค่าสินทรัพย์ทุกอย่างบนโลกนี้
เส้นทางของเขา เป็นมาอย่างไร ? ลงทุนแมนจะเล่าให้ฟัง
27 ม.ค. 2565

รู้จัก เจอโรม พาวเวลล์ บุคคลที่มีอิทธิพลต่อ มูลค่าสินทรัพย์ทุกอย่างบนโลกนี้ /โดย ลงทุนแมน
ในช่วงไม่กี่ปีมานี้ นอกจากคุณดอนัลด์ ทรัมป์ และคุณอีลอน มัสก์ แล้ว
จะมีชายอีกคนหนึ่ง ที่เวลาออกมาพูดเพียงไม่กี่ประโยค 
ก็ดูเหมือนว่าจะส่งผลกระทบต่อตลาดสินทรัพย์ทั่วโลก
ไม่ว่าจะเป็นตลาดหุ้น ทองคำ ไปจนถึงคริปโทเคอร์เรนซี ได้ในทันที
ซึ่งเมื่อคืนที่ผ่านมา ชายคนนี้ก็ได้ออกมาพูดอีกครั้ง
ผลที่ตามมาก็คือ ตลาดหุ้นทั้งโลก ก็ได้ถูกเทขาย 
ภายหลังจากที่เขาออกมาตอบคำถามเพียงไม่กี่นาทีกับสื่อมวลชน
ชายคนนี้ก็คือ “คุณเจอโรม พาวเวลล์” ประธานธนาคารกลางสหรัฐฯ หรือที่เรารู้จักกันดีในนามของ FED
แล้วเส้นทางของเขา เป็นมาอย่างไร ?
ลงทุนแมนจะเล่าให้ฟัง
╔═══════════╗
โรงเรียนนานาชาติเซนต์สตีเฟ่นส์ (เขาใหญ่) ขอเชิญผู้ปกครองเข้าร่วมงาน
“เปิดบ้านโรงเรียนนานาชาติเซนต์สตีเฟ่นส์” ลงทะเบียนได้ที่ 
╚═══════════╝
คุณพาวเวลล์เกิดและเติบโตในรัฐวอชิงตัน โดยคุณพ่อของเขาก็ชื่อ เจอโรม พาวเวลล์ เหมือนกัน และมีอาชีพเป็นทนายความ
 
เมื่อเติบโตขึ้น เขาก็ได้เข้าศึกษาต่อในสาขาการเมืองที่มหาวิทยาลัยพรินซ์ตัน พอจบการศึกษาก็ออกมาเป็นผู้ช่วยให้กับวุฒิสมาชิกจากรัฐเพนซิลเวเนีย อยู่ 1 ปี
ก่อนที่จะกลับไปศึกษาต่อ และเดินตามรอยคุณพ่อคว้าปริญญาด้านนิติศาสตร์จากมหาวิทยาลัยจอร์จทาวน์ มาอีกใบ
เส้นทางสายอาชีพของคุณพาวเวลล์เริ่มขึ้นจากการเป็นผู้ช่วยให้กับผู้พิพากษาในศาลอุทธรณ์สหรัฐฯ ก่อนที่จะย้ายมาเป็นทนายอาชีพให้กับสำนักงานกฎหมาย 2 ถึง 3 แห่ง
จนกระทั่งเมื่อเขาอายุได้ 31 ปี คุณพาวเวลล์ได้เข้าไปทำงานให้กับวาณิชธนกิจที่ชื่อ Dillon, Read & Co.ในนิวยอร์ก
ที่นี่เอง ที่คุณพาวเวลล์ได้เริ่มเข้าไปทำงานด้านการเงินอย่างจริงจัง ไม่ว่าจะเป็นการระดมทุน หรือการควบรวมกิจการ
ต่อมาเมื่อนายเก่าของคุณพาวเวลล์ ที่ Dillon, Read & Co. หรือคุณนิโคลัส เบรดี ได้ย้ายมาเป็นรัฐมนตรีว่าการกระทรวงการคลังสหรัฐฯ
คุณพาวเวลล์ก็ได้กลายมาเป็นผู้ช่วยรัฐมนตรีคลังสหรัฐฯ ในยุคของคุณจอร์จ บุช ผู้พ่อนั่นเอง 
ในขณะนั้นคุณพาวเวลล์อายุได้ 39 ปี
แต่ผ่านไปได้เพียงปีเดียว เมื่อตำแหน่งประธานาธิบดีจอร์จ บุช ผู้พ่อได้หมดวาระลง
คุณพาวเวลล์จึงได้กลับไปทำงานในแวดวงการเงินฝั่งเอกชนต่อทั้งที่ Bankers Trust และ Carlyle Group
จนมาในยุคของคุณบารัก โอบามา จากพรรคเดโมแครต คุณพาวเวลล์ก็ได้ถูกเสนอชื่อให้เข้ามาเป็นกรรมการของทางธนาคารกลางสหรัฐฯ แม้ว่าคุณพาวเวลล์จะมาจากพรรคริพับลิกัน
ผลงานของคุณพาวเวลล์ในช่วงนี้ คือการสนับสนุนให้มีระเบียบในการควบคุมอุตสาหกรรมทางการเงินที่เข้มงวดขึ้น หลังจากบทเรียนที่เกิดขึ้นในช่วงวิกฤติสินเชื่อซับไพรม์ หรือ Hamburger Crisis
พอมาถึงยุคของคุณดอนัลด์ ทรัมป์ คุณพาวเวลล์ ก็ได้รับการเสนอชื่อและแต่งตั้งให้เป็นประธานธนาคารกลางสหรัฐฯ คนที่ 16 ต่อจากคุณเจเน็ต เยลเลน ที่เพิ่งหมดวาระลง
หลังจากที่เข้ารับตำแหน่งได้ไม่นาน คุณพาวเวลล์ ก็เริ่มขึ้นดอกเบี้ยนโยบายและลดขนาดงบดุลของธนาคารกลางสหรัฐฯ ลง โดยการลดสภาพคล่องออกจากระบบการเงิน ทำให้ราคาของสินทรัพย์เสี่ยงทั่วโลกต่างปรับตัวลดลง
นั่นทำให้เกิดการกระทบกระทั่งกับคุณดอนัลด์ ทรัมป์ ที่ต้องการให้ตลาดการเงินดูดีในยุคของตนเอง และกล่าวหาคุณพาวเวลล์ว่าเป็นศัตรูที่ร้ายกาจต่อสหรัฐอเมริกา มากกว่าการเติบโตของประเทศจีนเสียอีก
ซึ่งในที่สุด คุณพาวเวลล์ก็ยอม และกลับมาใช้นโยบายการเงินแบบผ่อนคลายอีกครั้งเพื่อกระตุ้นเศรษฐกิจ
หนึ่งในความท้าทายครั้งใหญ่ที่คุณพาวเวลล์ต้องเจอในฐานะประธานธนาคารกลางสหรัฐฯ อีกเรื่องก็คือ วิกฤติโควิด 19 ที่ยืดเยื้อมาตั้งแต่ช่วงต้นปี 2020 จนถึงตอนนี้
ซึ่งธนาคารกลางสหรัฐฯ ได้แก้ปัญหาด้วยการสูบฉีดเงินเข้ามาในระบบอย่างมหาศาลเพื่อพยุงเศรษฐกิจเอาไว้ แต่นั่นก็แลกมากับผลลัพธ์ที่คาดการณ์ได้ยาก
และในวันนี้ ผลลัพธ์ที่เราเห็นคือตัวเลขเงินเฟ้อ ที่กำลังปรับตัวเพิ่มขึ้นทั่วโลก
ซึ่งธนาคารกลางสหรัฐฯ เอง ก็รับรู้และพยายามที่จะขึ้นดอกเบี้ยนโยบาย และลดสภาพคล่องในระบบลงอีกรอบ
โดยประกาศที่ออกมาเมื่อคืนนี้ แม้ว่าธนาคารกลางสหรัฐฯ จะยังคงดอกเบี้ยนโยบาย และการทำ Tapering หรือดึงเงินกลับตามกำหนดการเดิม
แต่การตอบคำถามกับนักข่าวของคุณพาวเวลล์นั้น กลับถูกตีความหมายเป็นลบกับตลาดสินทรัพย์เสี่ยงทั่วโลก เนื่องจากท่าทีที่แสดงออกชัดเจนว่า FED หรือธนาคารกลางสหรัฐฯ ยังคงมีความไม่แน่นอน แต่ก็พร้อมที่จะดึงเงินออกจากระบบในอัตราที่สูงขึ้น ถ้ามีโอกาส
ส่วนวาระของคุณพาวเวลล์ในฐานะประธานธนาคารกลางสหรัฐฯ นั้น ก็กำลังจะหมดลงในเดือนกุมภาพันธ์ที่จะถึงนี้ ซึ่งก็เป็นที่น่าจับตาว่าใครกัน จะได้มารับไม้ต่อเป็นประธานธนาคารกลางสหรัฐฯ คนต่อไป
แต่จนกว่าจะถึงตอนนั้น คุณพาวเวลล์ ก็น่าจะเป็นหนึ่งในคนที่ “มีพลังมากที่สุด” ที่จะเปลี่ยนแปลงมูลค่าสินทรัพย์ทุกอย่างบนโลกนี้..
╔═══════════╗
 โรงเรียนนานาชาติเซนต์สตีเฟ่นส์ (เขาใหญ่) ขอเชิญผู้ปกครองเข้าร่วมงาน “เปิดบ้านโรงเรียนนานาชาติเซนต์สตีเฟ่นส์”
เพื่อรับทราบถึงหลักสูตรการเรียนการสอนอันโดดเด่น ท่ามกลางสภาพแวดล้อมที่เป็นธรรมชาติของอุทยานแห่งชาติเขาใหญ่
เยี่ยมชมโรงเรียนวันที่ 28 ก.พ. และ 9 มี.ค. 65 09:00-12:00 น.
ลงทะเบียนได้ที่: 
Call: +66 (0) 64 989 9442 / +66 (0) 93 126 444
Email: 
Website: www.
╚═══════════╝
References:
-
-
-